次韻黄子才野步飯懷禪師道場
作者：周紫芝
朝代：宋

paragraphs: 聞說尋山屐，閑穿近郭村。
眼明山淨綠，心愛水清喧。
幽事付餘日，狂歌終放言。
地經殊代遠，名爲老僧存。
境勝醒朝梵，蔬甘飽夕飱。
僧應只靈運，客或是文園。
覓句聞吳詠，投文弔楚魂。
夢時驚遠籟，背喜曝微暾。
歷井窺雲窟，窮山繞石根。
蹇驢當復跨，促席未容温。
兒輩休嗤點，吾曹自引援。
濁醪聊共把，蠧簡付重論。
歸和山中句，挑燈老眼昏。